Venstre vil stanse forhandlinger om frihandelsavtale
I en uttalelse fra partiets landskonferanse i Oslo lørdag kaller partiet Hviterussland Europas siste diktatur. Den blåblå regjeringen, som Venstre er aktivt støtteparti for, arver en nesten ferdigforhandlet frihandelsavtale som omfatter Hviterussland. «Venstre mener den nye regjeringen nå må signalisere at det er uaktuelt å inngå en slik avtale inntil vi ser reelle bedringer i menneskerettighetssituasjonen», heter det i uttalelsen. Partiet mener en slik avtale, som også vil omfatte Kasakhstan, innebærer direkte støtte til president Aleksandr Lukasjenkos «brutale og illegitime regime». «Å avvise en frihandelsavtale nå vil sende et signal om at Norge etter Stoltenberg-regjeringen ikke ønsker å belønne autoritære regimer gjennom handelsavtaler», heter det seg i uttalelsen.
Venstre ber regjeringen avvise en frihandelsavtale med Hviterussland og Kasakhstan inntil landene viser reell bedring i menneskerettighetssituasjonen i landene.